
РепубликаСрбија
ОПШТИНА ВЛАСОТИНЦЕ                                                                                          
СКУПШТИНА ОПШТИНЕ
01 бр.060-77-3/2026
23.09.2026.године
В Л А С О Т И Н Ц Е
           На основу члана 60.Закона о референдуму и народној иницијативи („Службени гласник РС“, број 111/21 и 119/21), чл.32.ст.1.тачка 6.Закона о локалној самоуправи (Службени гласник РС", бр. 129/2007, 83/2014 – други закон, 101/2016 – други закон, 47/2018 и 111/2021 - други закон) и члана 40.ст.1.тачка 6.Статута општине Власотинце („Службени гласник града Лесковца, број 6/19), а поступајући по пресуди Управног суда број II-11 У 3464/26 од 10.06.2026.године, Скупштина општине Власотинце, на седници одржаној дана 23.09.2026.године, донела је
ОДЛУКУ
о одбацивању предлога у поступку верификације
I
           Одбацује се предлог Иницијативног одбора за покретање народне иницијативе за расписивање локалног референдума на делу територије општине Власотинце-Месна заједница „Центар“, са референдумским питањем:
          „Да ли сте за то да Скупштина општине Власотинце донесе одлуку којом се на територији Месне заједнице „Центар“ забрањује изградња армирано-бетонских зидова на обали реке Власине и налаже враћање терена у стање предвиђено Планом генералне регулације?“, 
           јер нису испуњени услови за верификацију предлога прописани Законом о референдуму и народној иницијативи, будући да предложено референдумско питање не испуњава услове из члана 36.ст.1.Закона о референдуму и народној иницијативи, а недостаци на које је указала Општинска изборнa комисије, као надлежна комисијa за спровођење референдума, нису отклоњени.

II
         Ову одлуку доставити Иницијативном одбору у року од 7 дана од дана њеног доношења.
III
          Одлука ступа на снагу даном доношења, а објавиће се у „Службеном гласнику града Лесковца“ и на интернет презентацији општине Власотинце.

О б р а з л о ж е њ е
          Дана 05.03.2026.године од стране Иницијативног одбора за покретање народне иницијативе за расписивање локалног референдума на делу територије општине Власотинце-Месна заједница „Центар“, председнику Скупштине општине Власотинце поднет је предлог захтева за расписивање референдума на делу територије општине Власотинце –територија МЗ „Центар“, који је заведен код Општинске управе општине Власотинце под 01 бр.020-22/2026.
           Поред предлога захтева за расписивање референдума истог дана поднето је и обавештење о формирању Иницијативног одбора за покретање народне иницијативе за расписивање референдума, које је заведено код Општинске управе општине Власотинце под 01 бр.020-21/2026 и Акт о образовању Иницијативног одбора који је заведен под 01 бр.020-20/2026.
         Предмети под наведеним бројевима, односно предлог захтева за расписивање референдума на делу територије општине Власотинце –територија МЗ „Центар“, 01 бр.020-22/2026, обавештење о формирању Иницијативног одбора за покретање народне иницијативе за расписивање референдума, 01 бр.020-21/2026 и Акт о образовању Иницијативног одбора, 01 бр.020-20/2026,  примљени су од стране председника Скупштине општине Власотинце путем интерне доставне књиге дана 05.03.2026.године, о чему је члановима Иницијативног одбора издата потврда дана 06.03.2026.године, у складу са чл.59.ст.6.Закона о референдуму и грађанској иницијативи („Сл.гласник Републике Србије“, број 111/2021 и 119/2021).
          У предлогу захтева су дефинисали предлог питања које гласи:
          „Да ли сте за то да Општинска управа укине/измени локацијске услове и грађевинску дозволу за пројекат „Заштита ширег подручја Власотинца од великих вода реке Власине и Пушкине долине- I фаза и II фаза и да грађевински инспектор нареди укалањање бетонског зида на територији Месне заједнице Центар о трошку инвеститора и извођача“, са могућим одговорима    ДА (ЗА)    НЕ (ПРОТИВ).      
           Поступајући по предлогу захтева за расписивање референдума на делу територије општине Власотинце-Месна заједница „Центар“, Скупштина општине Власотинце је на седници од 27.03.2026.године донела Одлуку 01 бр.060-16-3/2026, којом је одбацила предлог захтева за расписивање референдума на делу територије општине Власотинце-Месна заједница „Центар“, коју је председнику Скупштине општине Власотинце поднео Иницијативни одбор за покретање народне иницијативе за расписивање локалног референдума на делу територије општине Власотинце-Месна заједница „Центар“, заведен код Општинске управе општине Власотинце под 020-22/26 дана 05.03.2026.године, због ненадлежности Скупштине општине Власотинце.
            Иницијативни одбор за покретање народне иницијативе за расписивање локалног референдума на делу територије општине Власотинце-Месна заједница „Центар“, је у својству тужиоца поднео 22.04.2026.године тужбу Управном суду, против органа Скупштине општине Власотинце, ради поништаја Одлуке Скупштине општине Власотинце 01 бр.060-16-3/2026 од 27.03.2026.године.
            Одлучујући у управном спору по тужби тужиоца Иницијативног одбора за покретање народне иницијативе за расписивање референдума на делу територије општине Власотинце-Месна заједница „Центар“, Управни суд, Одељење у Нишу је у нејавној седници већа, одржаној 10.06.2026.године донео пресуду II-11 У 3464/26, којом се тужба уважава и поништава Одлука тужене Скупштине општине Власотинце, 01 бр.060-16-3/2026 од 27.03.2026.године и предмет враћа туженој на поновно одлучивање.
          Као разлог за поништај Одлуке Скупштине општине Власотинце, 01 бр.060-16-3/2026 од 27.03.2026.године, Управни суд наводи да нису испоштоване одредбе чл.60.Закона о референдуму и народној иницијативи, којим је уређен поступак верификације предлога за остваривање народне иницијативе за спровођење референдума и према којима верификацију предлога врши председник скупштине, односно скупштина уколико председник скупштине сматра да предлог не испуњава услове прописане овим законом, а иницијативни одбор остане при поднетом предлогу, односно не отклони недостатке на које је председник скупштине указао.Даље Управни суд наводи да је, у конкретном случају, председник скупштине прибавио мишљење Општинског већа општине Власотинце о поднетом предлогу захтева тужиоца, а који орган управе није надлежан да се о таквом предлогу изјашњава, већ о истом, односно о предлогу референдумског питања мишљење даје надлежна комисија, у смислу чл.60.ст.2.Закона о референдуму и народној иницијативи, а чије мишљење је изостало.Наводи да је председник Скупштине био дужан да поступи у складу са одредбом чл.60.ст.3.истог Закона и иницијативни одбор обавести да предметни предлог не испуњава законске услове из чл.48., 57. и 59.Закона о референдуму и народној иницијативи, а сходно чл. 54.ст.2.истог закона и да остави иницијативном одбору рок од 15 дана од дана достављања обавештења да отклони недостатке у поднетом предлогу, односно обавести Скупштину општине Власотинце о томе да ли остаје при поднетом предлогу, па тек потом, уколико се Иницијативни одбор не изјасни у остављеном року или остане при поднетом предлогу, да предлог уврсти у дневни ред прве наредне седнице скупштине и о томе обавести тужиоца, а што је све председник скупштине пропустио да учини.Даље Управни суд наводи да су, обзиром да тужени орган не даје разлоге у погледу наведеног, нити указује на доказе из којих произилази да је поступак који је претходио доношењу оспорене одлуке спроведен сагласно одредбама чл.60.Закона о референдуму и народној иницијативи, учињене повреде поступка прописане напред цитираним одредбама чл.60.наведеног Закона, на штету тужиоца.
         Пресуда Управног суда је достављена председнику Скупштине општине Власотинце, дана 07.07.2026.године.
          Истог дана је председнику Скупштине упућена и ургенција Иницијативног одбора за покретање народне иницијативе за расписивање локалног референдума на делу територије општине Власотинце-Месна заједница „Центар“, којом се захтева поступање по пресуди Управног суда и наставак поступка верификације предлога за расписивање референдума.Ургенција је заведена код Општинске управе општине Власотинце 07.07.2026.године, под посл.бројем 020-114.
           Поступајући у складуса чл.59.ст.6.Закона о референдуму и грађанској иницијативи и чл.29.Закона о општем управном поступку, а сагласно подацима из службене евиденције, Иницијативном одбору за покретање народне иницијативе за расписивање локалног референдума на делу територије општине Власотинце-Месна заједница „Центар“, председник Скупштине је дана 07.07.2026.године издао потврду о пријему ургенције, 01 бр.020-114-1/2026.
        У поступку поновног одлучивања, поступајући по примедбама из пресуде Управног суда II-11 У 3464/26 од 10.06.2026.године, председник Скупштине општине Власотинце се захтевом 01 бр.020-114-3/2026 од 09.07.2026.године обратио Општинској изборној комисији општине Власотинце, као органу надлежном за спровођење референдума по Закону о референдуму и народној иницијативи, за давање мишљења о предлогу референдумског питања садржаном у предлогу захтева за расписивање референдума на делу територије општине Власотинце –територија МЗ „Центар“ од 05.03.2026.године, који је заведен код Општинске управе општине Власотинце под 01 бр.020-22/2026.Уз захтев за давање мишљења о предлогу рефрендумског питања, Општинској изборној комисији општине Власотинце су достављени: предлог захтева за расписивање референдума на делу територије општине Власотинце –територија МЗ „Центар“ од 05.03.2026.године, који је заведен код Општинске управе општине Власотинце под 01 бр.020-22/2026, обавештење о формирању Иницијативног одбора за покретање народне иницијативе за расписивање референдума, које је заведено код Општинске управе општине Власотинце под 01 бр.020-21/2026, Акт о образовању Иницијативног одбора који је заведен под 01 бр.020-20/2026, Одлука Скупштине општине Власотинце 01 бр.060-16-3/2026 од 27.03.2026.године, Пресуда Управног суда, Одељење у Нишу II-11 У 3464/26 од 10.06.2026.године и Ургенција Иницијативног одбора за покретање народне иницијативе за расписивање локалног референдума на делу територије општине Власотинце-Месна заједница „Центар“, за поступање по пресуди Управног суда од 07.07.2026.године, заведена под бр.020-114/2026, са потврдом председника Скупштине општине Власотинце о пријему од 07.07.2026.године.Предметни захтев је поднет Општинској изборној комисији општине Власотинце, сходно чл.60.ст.2.Закона о референдуму и народној иницијативи, којим је прописано да надлежна комисија даје мишљење о предлогу референдумског питања, сходно одредбама чл.36.овог закона.
             Општинска изборна комиисја је потврдила пријем захтева са пратећом документацијом дана 10.07.2026.године и на седници одржаној 16.07.2026.године на првобитно предложено референдумско питање, које гласи: ,,Да ли сте за то да Општинска управа укине/измени локацијске услове и грађевинску дозволу за пројекат ,,Заштите ширег подручја Власотинца од великих вода реке Власине и Пушкине долине – 1 фаза и 2 фаза, и да грађевински инспектор нареди уклањање бетонског зида на територији месне заједнице центар о трошку инвеститора и извођача'', дала негативно мишљење бр.030-51/26, које је доставила председнику Скупштине општине Власотинце, у законском року од 8 дана од дана пријема захтева, односно дана 17.07.2026.године, а које је код Скупштине општине Власотинце заведено под посл.бројем 020-114-5/2026.
              Како је чл. 60.ст.3.Закона о референдуму и народној иницијативи прописано да, уколико нису испуњени услови прописани овим законом, председник скупштине одређује накнадни рок од 15 дана иницијативном одбору за отклањање недостатака, то се председник Скупштине захтевом за отклањање недостатака број:01 бр.020-114-6/2026 од 20.07.2026.године обратио члановима Иницијативног одбора и у прилогу захтева им доставио негативно мишљење Општинске изборне комисије општине Власотинце бр.030-51/26 од 16.07.2026.године, те одредио накнадни рок од 15 дана за oтклањање недостатака, у мери која је потребна да се питање усклади са мишљењем Општинске изборне комисије (референдумске комисије).
      Поступајући по захтеву председника Скупштине општине Власотинце, Иницијативни одбор за покретање народне иницијативе за расписивање локалног референдума на делу територије општине Власотинце – територија Месне заједнице ,,Центар'' је дана 01.08.2026.године (субота) електронским путем на службену мејл адресу председника Скупштине послао допис који је насловљен као „поднесак за отклањање недостатака у поступку верификације предлога захтева за расписивање референдума“, чији пријем је председник Скупштине потврдио у понедељак, дана 03.08.2026.године и који је истог дана одштампан и заведен код органа општине Власотинце под посл.бројем 020-114-7/2026.У поднеску је Иницијативни одбор доставио уређено референдумско питање које гласи: „Да ли сте за то да Скупштина општине Власотинце донесе одлуку којом се на територији Месне заједнице „Центар“ забрањује изградња армирано-бетонских зидова на обали реке Власине и налаже враћање терена у стање предвиђено Планом генералне регулације“.
        Како се ради о уређеном референдумском питању, заменик председника Скупштине се захтевом од 07.08.2026.године обратио Општинској изборној комисији општине Власотинце, сходно чл.60.ст.2.Закона о референдуму и народној иницијативи, којим је прописано да надлежна комисија даје мишљење о предлогу референдумског питања, сходно одредбама чл.36.овог закона и затражио мишљење на овако уређено питање.Уз захтев је Општинској изборној комисији достављен поднесак за отклањање недостатака у поступку верификације предлога захтева за расписивање рефрендума заведен код органа општине Власотинце 03.09.2026.године под 020-114-7/2026, Акт о образовању Иницијативног одбора и потврда председника Скупштине о пријему поднеска.
            Општинска изборна комисија је примила захтев са пратећом документацијом дана 07.08.2026.године и на седници одржаној 13.08.2026.године на уређено референдумско питање који је поднео Иницијативни одбор за покретање народне иницијативе за расписивање локалног референдума на делу територије општине Власотинце – територија Месне заједнице ,,Центар'', које гласи: ,,Да ли сте за то да Скупштина општине Власотинце донесе одлуку којом се на територији Месне заједнице „Центар“ забрањује изградња армирано-бетонских зидова на обали реке Власине и налаже враћање терена у стање предвиђено Планом генералне регулације“, дала негативно мишљење, јер је увидом у одредбе члана 36. став 1. Закона о референдуму и народној иницијативи утврдила да предложено питање садржи суштинске и формалне недостататке који онемогућавају његово прихватање.Комисија је утврдила да је питање нејасно и двосмислено, јер у оквиру једне реченице обједињује два потпуно различита правна и фактичка захтева – захтев за забрану будуће изградње армирано-бетонских зидова и захтев који налаже активно чињење, односно враћање терена у пређашње стање.Спајањем ове две различите мере у једно питање, грађани се доводе у заблуду и онемогућава им се слободно изражавање воље.Комисија налази да се предложеним питањем од грађана тражи да се истовремено изјасне о забрани будуће изградње армирано-бетонских зидова и о налогу враћања терена у пређашње стање, односно да једним одговором „да“ или „не“ истовремено изразе став о две различите мере, без могућности да се утврди јасно воља грађана у погледу сваке од њих појединачно.Истиче да грађанин који остварује своје бирачко право може подржавати забрану будуће изградње, али истовремено бити против налога за враћање терена у пређашње стање (или обрнуто).Комисија сматра да се на овако конструисано сложено питање не може одговорити једнозначним изјашњавањем са „за” или „против”, односно речју „да“ или „не“, односно одговор на питање не омогућава потпуно јасно утврђивање садржине воље грађана, што га чини директно супротним Закону.Комисија је такође оценила да је питање сугестивно, јер формулација којом се тражи „враћање терена у стање предвиђено Планом генералне регулације” садржи у себи имплицирану тврдњу и вредносни суд да је тренутно фактичко стање на терену нелегално или супротно планским актима општине.На тај начин, питање престаје да буде неутрално и отворено сугерише бирачу да заокружи одговор „ЗА”, односно „ДА“, чиме се директно врши недозвољени утицај на бирачко тело пре самог процеса гласања.
           Општинска изборна комисија је негативно мишљење на уређено референдумско питање бр.мишљења 030-53/26 од 13.08.2026.године доставила председнику Скупштине општине Власотинце, у законском року од 8 дана од дана пријема захтева, односно дана 14.08.2026.године, које је код Скупштине општине Власотинце заведено под посл.бројем 020-114-8/2026, након чега се председник Скупштине захтевом за отклањање недостатака број:01 бр.020-114-9/2026 од 14.08.2026.године обратио члановима Иницијативног одбора и у прилогу захтева им доставио негативно мишљење Општинске изборне комисије општине Власотинце бр.030-53/26 од 13.08.2026.године, те одредио накнадни рок од 15 дана за oтклањање недостатака, у мери која је потребна да се питање усклади са мишљењем надлежне комисије.
          Чланови Иницијативног одбора, Бојан Петровић и Саша Савић су захтев за отклањање недостатака и мишљење примили дана 14.08.2026.године, а члан Петар Илић 18.08.2026.г.
          Наиме, чланом 36.Закона о референдуму и народној иницијативи прописано је да питање о коме се грађани изјашњавају на референдуму мора бити изражено јасно и недвосмислено, тако да се на њега може одговорити речју „за“ или „против“, односно „да“ или „не“, и не сме бити изражено тако да даје предност или сугерише један од могућих одговора.Истим чланом је прописано да се, у случају референдума на захтев бирача, мишљење надлежне комисије о предлогу референдумског питања прибавља у поступку верификације предлога за спровођење народне иницијативе.
         У конкретном случају, Иницијативни одбор је након пријема негативног мишљења Комисије и захтева председника Скупштине од 14.08.2026.године имао могућност да у року од 15 дана отклони утврђене недостатке.Међутим, након достављања негативног мишљења комисије, Иницијативни одбор у остављеном року од 15 дана од дана пријема није доставио ново, односно измењено референдумско питање, нити је отклонио недостатке на које је Комисија указала, већ је електронским путем у суботу, дана 12.09.2026.године, на службену мејл адресу председника Скупштине послао изјашњење да остаје при поднетом предлогу уређеног рефрендумског питања, које изјашњење је заведено код органа општине Власотинце, у понедељак 14.09.2026.године, под 020-114-10/2026.
        Чланом 60.Закона о референдуму и народној иницијативи уређен је поступак верификације предлога.Председник скупштине утврђује да ли је предлог формулисан у складу са законом, а ако нису испуњени прописани услови, одређује накнадни рок за отклањање недостатака.Ако иницијативни одбор остане при поднетом предлогу, а председник скупштине сматра да предлог није формулисан у складу са законом, предлог се увршћује у дневни ред прве наредне седнице скупштине.Скупштина тада може одлучити да предлог верификује или одбаци.        
          Имајући у виду да је Иницијативном одбору омогућено да отклони недостатке уочене у поступку верификације, да је након уређивања питања надлежна комисија поново дала негативно мишљење, као и да Иницијативни одбор након тога није отклонио недостатке нити доставио ново референдумско питање у законском року од 15 дана, већ је електронским путем у суботу, дана 12.09.2026.године, послао на службену мејл адресу председника Скупштине изјашњење да остаје при поднетом предлогу уређеног референдумског питања, које изјашњење је заведено код органа општине 14.09.2026.године под 020-114-10/2026, Скупштина општине Власотинце је оценила да нису испуњени услови за верификацију предлога.
           При томе, Скупштина је имала у виду и обавезу поступања по пресуди Управног суда број II-11 У 3464/26 од 10.06.2026.године, па је у поновном поступку спровела поступак у складу са одредбама Закона о референдуму и народној иницијативи и прибавила мишљење надлежне комисије.
           С обзиром на то да предложено референдумско питање, имајући у виду одредбу  члана 36.ст.1.Закона о референдуму и народној иницијативи, није формулисанo јасно и недвосмислено и да је формулисано на начин који према оцени надлежне Комисије, сугерише један од могућих одговора, а да наведени недостаци након поновног негативног мишљења комисије нису отклоњени, Скупштина општине Власотинце је применом чл.60.Закона о референдуму и народној иницијативи одлучила као у диспозитиву ове одлуке.

           ПП:Ова одлука је коначна.Против ове одлуке се може покренути поступак код Управног суда у року од 30 дана од дана доношења одлуке.

СКУПШТИНА ОПШТИНЕ ВЛАСОТИНЦЕ, дана 23.09.2026.године, 01 бр.060-77-3/2026.

                                                                                        ПРЕДСЕДНИК СКУПШТИНЕ
                                                                                           Зоран Стаменковић, с.р.
                                                       Тачност преписа оверава
                                                                                         СЕКРЕТАР СКУПШТИНЕ 
                                                                                                Ивана Станојевић

